

**PLAN POSLOVANJA**

**TRGOVAČKOG DRUŠTVA VG ČISTOĆA D.O.O.**

**ZA 2025. GODINU**



Velika Gorica, prosinac 2024.

Sadržaj

[1. UVOD 2](#_Toc153224265)

[2. GOSPODARENJE OTPADOM 5](#_Toc153224266)

[2.1. Gospodarenje otpadom u Općinama Pokupsko, Kravarsko i Orle ……………………………………..10](#_Toc153224267)

[3. ODRŽAVANJE ČISTOĆE 10](#_Toc153224268)

[4. OSTVARIVANJE CILJEVA GOSPODARENJA OTPADOM 11](#_Toc153224269)

[5. FINANCIJSKI PLAN 15](#_Toc153224270)

[5.1. Plan prihoda 15](#_Toc153224271)

[5.2. Plan rashoda 17](#_Toc153224272)

[5.3. Planirani poslovni rezultat 20](#_Toc153224273)

[6. SUBVENCIJE KOMUNALNIH USLUGA 21](#_Toc153224274)

[7. INVESTICIJSKE AKTIVNOSTI DRUŠTVA 22](#_Toc153224275)

[8. STRUKTURA I BROJ ZAPOSLENIH 23](#_Toc153224276)

[9. POLITIKA UPRAVLJANJA ZAŠTITOM OKOLIŠA I ZAŠTITOM NA RADU 24](#_Toc153224277)

[10. ZAKLJUČAK 25](#_Toc153224278)

# UVOD

Trgovačko društvo VG čistoća d.o.o. za održavanje čistoće osnovano je Odlukom Gradskog vijeća Grada Velike Gorice 15. 4. 2002. godine sa sjedištem u Velikoj Gorici.

Društvo je upisano pod matičnim brojem 1638858 i u 100%-tnom je vlasništvu Grada Velike Gorice.

Društvo je započelo s poslovanjem 1.7.2002. godine.

Društvo je osnovano kako bi Grad Velika Gorica, kao jedinica lokalne samouprave, osigurao trajno i kvalitetno obavljanje komunalnih usluga održavanja čistoće.

**ORGANIGRAM DRUŠTVA**



Svrha izrade plana poslovanja je utvrditi ciljeve trgovačkog društva VG Čistoća d.o.o. u idućoj godini.

Plan poslovanja izrađen je tijekom zadnjeg kvartala poslovne 2024.g., na temelju analize i razrade podataka o poslovanju prikupljenih u 9 mjeseci tekuće godine, te planiranih budućih aktivnosti, te se očekuje da će u velikoj mjeri realno projicirati poslovanje u narednoj godini.

Planom poslovanja za 2025. godinu, planiraju se budući poslovni događaji, predviđaju rezultati, određuju zadaće i postavljaju ciljevi te planiraju aktivnosti za njihovo ostvarivanje.

Osnovni ciljevi Društva u 2025. godini su zadržati visoku kvalitetu obavljanja djelatnosti od javnog interesa za koje smo registrirani, uz neprekidno poboljšanje radnih procesa i razvoj sustava gospodarenja otpadom.

Da bi se održala opstojnost društva na tržištu, napori uprave moraju biti usmjereni ka kvaliteti procesa upravljanja na svim razinama i to ponajprije u smislu veće brige i predanosti ostvarivanju ciljeva kojima društvo teži i koji se žele postići, sukladno ciljevima, potrebama i smjernicama vlasnika – Grada Velike Gorice, zahtjevima i očekivanjima korisnika usluga i zaposlenih vodeći računa o širem okruženju i zakonskoj regulativi.

Prema postojećim propisima (zakonima, pravilnicima, uredbama i odlukama) Društvo je dužno trajno i nesmetano obavljati usluge i djelatnosti koje su mu povjerene, odnosno za koje je osnovano.

Plan sadrži opisne i tabelarne prikaze poslovanja koji se baziraju na ostvarenim kvantitativnim pokazateljima te financijskim rezultatima i procjeni rezultata za 2024. godinu, i planiranim rezultatima za 2025. godinu.

Opseg usluga postupanja s otpadom planira se za razdoblje 1. 1. – 31. 12. 2025., a obuhvaća prvenstveno poslove vezane uz javnu uslugu, a to su poslovi na sakupljanju, odvozu i zbrinjavanju komunalnog otpada iz domaćinstava i gospodarstva na području Grada Velike Gorice te Općina Pokupsko, Orle i Kravarsko.

Opseg poslova na sakupljanju, odvozu i zbrinjavanju komunalnog otpada planiran je na bazi realiziranih količina iz prethodne godine.

U cilju poboljšanja standarda komunalne usluge Društvo je u 2024. godini bilo najvećim dijelom usmjereno na podizanje kvalitete pružanja javne usluge, stvaranje uvjeta za održivi razvoj društva i sigurno poslovanje na ekonomsko učinkovit način i nastavlja s istim aktivnostima i u narednoj 2025.g.

**CILJEVI**

* poboljšati standard komunalne usluge i s tim u vezi uvjete i način obavljanja usluga postupanja s otpadom poštujući odredbe Zakona o gospodarenju otpadom
* povećati količinu odvojeno sakupljenih iskoristivih vrsta otpada
* smanjenje količine odloženog komunalnog otpada
* zdraviji i čistiji okoliš

**MJERE I AKTIVNOSTI**

Izvršno tijelo jedinice lokalne samouprave dužno je na svom području osigurati obavljanje javne usluge sakupljanja komunalnog otpada na kvalitetan, postojan i ekonomski učinkovit način, izbjegavajući neopravdano visoke troškove, u skladu s načelima održivog razvoja, zaštite okoliša, osiguravajući pri tome javnost rada kako bi se osiguralo odvojeno sakupljanje miješanog komunalnog otpada iz kućanstava i drugih izvora, biootpada iz kućanstava, reciklabilnog komunalnog otpada, opasnog otpada i glomaznog otpada iz kućanstava.

Tijekom izrade plana za slijedeću 2025. godinu saznajemo da od 1. 1. 2025. godine stupa na snagu nova Uredba Vlade RH o visini minimalne plaće prema kojoj dolazi do povećanja plaća radnika a ujedno i većih troškova za poduzetnike. Iznos bruto plaće utvrđuje se u minimalnom iznosu od 970,00 EUR što je uvećanje od 130,00 EUR u odnosu na 2024. godinu (15,48 %). Isto tako u tijeku su pregovori između sindikata trgovačkih društava i Grada Velike Gorice u smjeru poboljšanja plaća i drugih materijalnih prava radnika. Pretpostavka je da će za VG Čistoću to biti cca. 500.000 – 600.000 EUR veći iznos rashoda samo s naslova plaće radnika u 2025. godini.

Povećanje minimalne bruto plaće u 2025. godini sa sobom donosi niz kompleksnih učinaka na zapošljavanje i gospodarstvo. Povećanje minimalne plaće sa 840 eura na 970 eura mjesečno trebalo bi osigurati bolji standard života za radnike, ali i donijeti određene izazove za poslodavce i šire gospodarstvo.

Uz ulaganje u svoje zaposlenike potrebno je ulagati i u dodatnu opremu i vozila obzirom na starost i dotrajalost postojećeg voznog parka i sve većeg obima usluge obzirom na sve veću naseljenost područja Grada Velike Gorice zadnjih par godina.

Nastavno na sve navedeno, u slijedećoj godini neminovno dolazi do značajnog povećanja troškova poslovanja koje ne prate odgovarajući sadašnji prihodi te će TD VG Čistoća predložiti Gradu povećanje cijene javne usluge tokom iduće godine, kako bi se osiguralo sigurno i učinkovito poslovanje društva.

Rashodi poslovanja planirani su prema očekivanim potrebama za potrošni i ostali materijal, energente (obzirom na česte korekcije cijena na više), usluge održavanja, vanjske usluge (posebice usluge na zbrinjavanju pojedinih vrsta reciklabilnog otpada), plaće i naknade radnika (usklađenje sa zakonskim propisima) i nematerijalne troškove, sukladno postojećim cijenama (korigiranim za rast cijena na malo), kako bi se osiguralo nesmetano i kvalitetno obavljanje poslovnih aktivnosti društva.

Najznačajniji rashodi odnose se na rashode za plaće koji bi u idućoj godini trebali rasti za već spomenutih 500 do 600 tisuća eura.

**KLJUČNE AKTIVNOSTI TD VG ČISTOĆA D.O.O. U 2025. GODINI** :

* preseljenje infrastrukture za odvojeno prikupljanje otpada, Reciklažnog dvorišta Velika Gorica na novu lokaciju u Ulici Franje Boška Kirinčića, Velika Gorica
* nabava opreme za obavljanje javne usluge i poslova gospodarenja otpadom
* promjena cjenika javne usluge
* izgradnja sortirnice za sortiranje odvojeno prikupljenog otpada – zajednička aktivnost TD VG Čistoće i Grada Velike Gorice
* interno proširenje Odlagališta neopasnog otpada Mraclinska dubrava – zajednička aktivnost TD VG Čistoće i Grada Velike Gorice
* kontinuirano poboljšanje standarda komunalne usluge

# GOSPODARENJE OTPADOM

Sveobuhvatan i održiv sustav gospodarenja otpadom bitan je element suvremenog društva, ali i vrlo složen ekološki i ekonomski problem. Za njegov potpuni doseg važni su elementi koji potiču smanjivanje količine nastalog otpada sprječavanjem nastanka otpada i ponovnom uporabom predmeta, odvojeno sakupljanje otpada po vrstama, oporaba i recikliranje.

U sustavu gospodarenja otpadom moraju biti zastupljene tri komponente: izbjegavanje, vrednovanje i zbrinjavanje otpada, uz postupno uvođenje kružnog modela gospodarenja otpadom. Smisao ovog sustava je smanjivati količine otpada koji se odlaže na odlagališta te odvojeno sakupljati otpad koji se može materijalno i energetski iskoristiti u granicama tehničkih mogućnosti te ekoloških i ekonomskih dobrobiti. Sustavom gospodarenja otpadom mora se ostvariti pozitivni učinak na okoliš, što je moguće postići samo odgovornim i razumnim postupanjem s proizvedenim otpadom, čime se može jamčiti društveni razvitak u skladu s očuvanjem prirodnih vrijednosti.

Svrha ovakvog sustava sakupljanja komunalnog otpada je da potiče proizvođača otpada da odvojeno predaju otpad kako bi se smanjila količina miješanog komunalnog otpada koji nastaje, smanjio udio biorazgradivog komunalnog otpada u nastalom miješanom komunalnom otpadu, povećale količine odvojenog prikupljanja otpada i ispunila obveza grada Velike Gorice da osigura odvojeno sakupljanje i recikliranje otpada, a čime se ispunjavaju načela održivog razvoja, zaštite okoliša , gospodarenja otpadom i zaštitom javnog interesa.

Djelatnost gospodarenja otpadom je primarna djelatnost Društva naročito što se tiče ostvarivanja prihoda te broja zaposlenih.

**Gospodarenje otpadom** obuhvaća djelatnosti određene Zakonom o gospodarenju otpadom i to:

* Djelatnost sakupljanja i odvoza komunalnog otpada, u kojoj se obavljaju poslovi sakupljanja komunalnog i drugog neopasnog otpada putem zelenih posuda sa kućnog praga i odvoza tog otpada na zbrinjavanje,
* Djelatnost odvojenog prikupljanja otpada, u kojoj se obavljaju poslovi odvojenog prikupljanja iskoristivih vrsta otpada putem žutih, plavih i smeđih posuda sa kućnog praga, putem „zelenih otoka“ i izdvojenih spremnika na javnim površinama te reciklažnih dvorišta i
* Djelatnost odlaganja otpada, u kojoj se obavljaju poslovi trajnog odlaganja komunalnog i neopasnog otpada na Odlagalište neopasnog otpada Mraclinska Dubrava te izgradnja, sanacija, zatvaranje i monitoring odlagališta u skladu s posebnim propisima.

Javna usluga prikupljanja miješanog komunalnog otpada i reciklabilnog otpada obavlja se na području Grada Velike Gorice te općina Pokupsko, Kravarsko i Orle.

Ukupni broj korisnika s navedenih područja (domaćinstva i poslovni subjekti) u vrijeme izrade ovog Plana iznosio je 25.131, s time da broj korisnika i broj obračunskih mjesta mijenja se iz mjeseca u mjesec i to u pravilu na više obzirom na sve veći broj domaćinstava na području grada.

Za usporedbu, za isti period 2023. godine broj korisnika je bio 24.762, što je 369 korisnika manje.

**BROJ KORISNIKA**

|  |  |  |
| --- | --- | --- |
| **Redni broj** | **Područje pružanja javne usluge** | **Broj korisnika usluge** |
| **podatak za listopad 2024.** |
| 1. | Grad Velika Gorica | 22.405 |
| 2. | Mraclin i Buševec | 816 |
| 3. | Općina Kravarsko | 578 |
| 4. | Općina Orle | 538 |
| 5. | Općina Pokupsko | 794 |
| **UKUPNO:** | | **25.131** |

**Sakupljanje komunalnog otpada**

Organiziranim sakupljanjem komunalnog otpada u Gradu Velikoj Gorici obuhvaćeno je 100% stanovništva te svi gospodarski subjekti s područja Grada. Sakupljanje komunalnog otpada se obavlja sustavom „od vrata do vrata“ odnosno izravno od svakog korisnika, na njegovom kućnom pragu. Korisnici otpad odlažu u spremnike (zelene kante i kontejnere) kapaciteta 120 litara, 240 litara i 1.100 litara. Trenutna dinamika odvoza je utvrđena na način da se miješani komunalni otpad odvozi jednom ili dva puta tjedno, prema utvrđenom rasporedu. Obračunska jedinica opisanog načina sakupljanja je volumen spremnika i broj pražnjenja miješanog komunalnog otpada.

I u slijedećoj planskoj godini, komunalni će se otpad odvoziti sukladno Zakonu o gospodarenju otpadom i Odluci o načinu pružanja javne usluge prikupljanja komunalnog otpada na području Grada Velike Gorice, Odluci o načinu pružanja javne usluge prikupljanja komunalnog otpada na području Općine Pokupsko, Odluci o načinu pružanja javne usluge prikupljanja komunalnog otpada na području Općine Kravarsko, Odluci o načinu pružanja javne usluge prikupljanja komunalnog na području Općine Orle, a korisnici sukladno volumenu posude i broju odvoza utječu na visinu svog računa.

**Odvoz glomaznog (krupnog) otpada**

Temeljem Zakona o gospodarenju otpadom jedinica lokalne samouprave dužna je na svome području osigurati svim korisnicima javne usluge prikupljanja miješanog komunalnog otpada i uslugu odvoza krupnog (glomaznog) komunalnog otpada na zahtjev korisnika usluge. Ovu uslugu na zahtjev korisnika usluge dužan je obavljati davatelj javne usluge prikupljanja miješanog komunalnog otpada koji na području jedinice lokalne samouprave obavlja tu uslugu. Za područje Grada Velike Gorice to je TD VG Čistoća d.o.o. Tijekom kalendarske godine svaki vlasnik nekretnine, tj. korisnik javne usluge koji je određen Odlukom o načinu pružanja javne usluge prikupljanja komunalnog otpada na području Grada Velike Gorice, te redovito plaća ovu uslugu, ostvaruje pravo na jedan (1) besplatni odvoz glomaznog (krupnog) komunalnog otpada iz svog domaćinstva na pisani zahtjev. Najveća zapremina krupnog (glomaznog) komunalnog otpada koju korisnik po jednom prijevozu može predati davatelju javne usluge ne smije biti veći od 5 m3. odnosno mase do 300 kg prema Odluci o načinu pružanja javne usluge sakupljanja komunalnog otpada na području Grada Velike Gorice.

Osim toga, u sklopu odvojenog sakupljanja otpada putem mobilnog reciklažnog dvorišta, sukladno rasporedu koji se dostavlja korisnicima krajem godine za sljedeću kalendarsku godinu, obavlja se i preuzimanje glomaznog otpada koji korisnici sami dovoze i predaju te odlažu u kontejnere za glomazni otpad koji se postavljaju na javnim površinama. Glomazni se otpad također može predati u izgrađenim reciklažnim dvorištima RD Velika Gorica, RD Mraclin i RD Orle.

**Odvojeno sakupljanje sastavnica komunalnog otpada**

Svim korisnicima omogućili smo jednaku javnu uslugu sakupljanja komunalnog otpada. Naime, svi korisnici u Gradu Velikoj Gorici dobili su plave posude za papir, žute posude za metalnu i plastičnu ambalažu, dok korisnici na području općina imaju kombinaciju vrećica i posuda za razvrstavanje plastične i metalne ambalaže te papira/kartona.

Korisnici u stambenih zgrada također imaju i zelene posude s narančastima poklopcima za staklenu ambalažu.

Za potrebe odvojenog prikupljanja korisnog odnosno reciklabilnog otpada od prije imamo uspostavljen sustav „zelenih otoka“ postavljanjem izdvojenih (pojedinačnih) ili grupiranih spremnika:

* podzemni MOLOK spremnici od 3 m3 i 5 m3 (u skupinama od po 3 ili 4 spremnika: za papir i karton, staklenu ambalažu, plastičnu/metalnu ambalažu i otpadni tekstil)
* zeleni spremnici za staklenu ambalažu od 2,5 m3
* bijeli samostojeći spremnici za otpadni tekstil.

Važan dio odvojenog sakupljanja otpada predstavlja i sakupljanje biootpada. Korisnici u obiteljskim kućama imaju mogućnost kompostiranja u vlastitom dvorištu putem kompostera, a korisnici koji ne kompostiraju, predaju biorazgradivi otpad putem smeđih posuda.

VG Čistoća ima 2 reciklažna dvorišta u vlasništvu društva: dva izgrađena, jedno u Velikoj Gorici, a drugo u Mraclinu (na ulazu u odlagalište otpada) koja su iznimno posjećena od strane naših korisnika, te jedno mobilno reciklažno dvorište. Sva reciklažna dvorišta suvremeno su opremljena i primaju sav otpad sukladno Dodatku II Pravilnika o gospodarenju otpadom (Narodne novine 106/2022). U Općini Orle također je izgrađeno reciklažno dvorište, a za Općinu Kravarsko i Općinu Pokupsko usluge upravljanja mobilnim reciklažnim dvorištima obavlja VG Čistoća.

Kako bi se korisnicima osigurao što jednostavniji i pristupačniji način odvojenog sakupljanja otpada u onim dijelovima Grada Velike Gorice u kojima reciklažna dvorišta nisu u blizini, od 2015. godine koristi se mobilno reciklažno dvorište.Radi se o pokretnoj jedinici koja služi za prikupljanje i skladištenje manjih količina posebnih vrsta otpada iz kućanstva (prvenstveno opasnog otpada). Otpad koji su građani odvojili u mobilno reciklažno dvorište u njemu ostaje vrlo kratko jer se spremnici mobilnog reciklažnog dvorišta prazne gotovo svakodnevno.

U prethodnom periodu realizirali smo projekt informatičkog opremanja reciklažnih dvorišta nabavom uređaja i opreme za evidentiranje korisnika i količine donesenog otpada na reciklažnim dvorištima i mobilnom reciklažnom dvorištu. Time smo otklonili mogućnost pristupa korisnicima koji na korištenje dvorišta nemaju pravo.

Sav prikupljeni otpad predaje se ovlaštenim osobama za oporabu odnosno zbrinjavanje, a za dio korisnog otpada društvo ostvaruje i određene prihode, međutim time se ne mogu pokriti troškovi odvojenog sakupljanja otpada.

*Novo reciklažno dvorište*

U ulici Franje Boška Kirinčića krajem 2024. i početkom 2025. godine otvara se novo reciklažno dvorište.

Novo reciklažno dvorište ima oko 4.000 m2, i zamijeniti će postojeće kod Sajmišta.



**Odlaganje miješanog komunalnog otpada**

VG Čistoća temeljem ugovora o upravljanju sklopljenog s Gradom Velikom Goricom za trajno odlaganje otpada koristi Odlagalište neopasnog otpada Mraclinska Dubrava koje se nalazi oko 7,5 km južno od naselja Velika Gorica i oko 1,6 km od naselja Mraclin, a ono predstavlja službeno odlagalište otpada Grada Velike Gorice. Odlagalište se na k. č. br. 1317/65 k. o. Mraclin nalazi od 1976. godine, a posjeduje sve potrebne dozvole i nije u vodozaštitnom području. Površina odlagališta je oko 11,2 ha.

Sanacija i proširenje odlagališta započela je 2004. godine i trajala je do 2008. godine. U sklopu sanacije izgrađene su tri nove kazete za sanitarno odlaganje otpada na novome dijelu odlagališta, uređaj za pročišćavanje procjednih voda, hidrantski sustav, javna rasvjeta i baklja za spaljivanje odlagališnih plinova. Drugo proširenje izvršeno je od 2012. godine do 2014. godine, kad su izgrađene još četiri nove kazete za sanitarno odlaganje otpada i sustav navodnjavanja, kojim se navodnjavanjem zelenila na zatvorenoj plohi odlagališta zbrinjava pročišćena procjedna voda. U istom razdoblju zatvorene su i prekrivene završnim slojevima prve tri popunjene kazete novog dijela odlagališta. U razdoblju od 2015. godine do 2016. godine zatvorene su još dvije popunjene kazete, odnosno ukupno su zatvorene kazete od 1. do 5. Nastavak gradnje projektiranih kazeta uslijedio je u 2018. godine izgradnjom 8., 9. i 10. kazete a trenutno koristimo kazete 6.–10. na kojima se i danas vrši odlaganje prikupljenog komunalnog otpada.

Obzirom na nedostatak prostora za odlaganje prikupljenog komunalnog otpada, u 2023. godini započeo je projekt proširenja Odlagališta čija je prva faza dovršena do 7. 11. 2023., a druga faza se planira provesti u prvom kvartalu 2025. godine.

Izgrađena je i nova ploha za prihvat azbesta, te je tijekom 2024. godine VG Čistoća krenula sa zbrinjavanjem azbesta od građana i poslovnih subjekata.

U 2025. godini nastavljamo sa sustavom gospodarenja otpadom na način kao i do sada s tim da se kontinuirano radi na povećanju količina prikupljenog reciklabilnog otpada i biootpada obzirom na širenje pokrivenosti korisnika spremnicima za odvojeno sakupljanje otpada „na kućnom pragu“ od naših korisnika.

Važno je naglasiti da Grad Velika Gorica, ukoliko kontinuirano ne smanjuje količine komunalnog otpada u skladu s postavljenim ciljevima, mora plaćati naknadu (kaznu), sukladno Zakonu o gospodarenju otpadom.

## Gospodarenje otpadom u Općinama Pokupsko, Kravarsko i Orle

Od 1. 7. 2020. godine javnu uslugu prikupljanja komunalnog otpada na području općina Pokupsko, Kravarsko i Orle obavlja komunalno poduzeće VG Čistoća d.o.o.

Javna usluga obuhvaća prikupljanje, odvoz i zbrinjavanje:

* miješanog komunalnog otpada
* biootpada
* ambalažnog otpada (plastika i metal)
* otpadnog papira i kartona
* glomaznog otpada
* ostalog komunalnog i problematičnog otpada iz kućanstava.

Miješani komunalni otpad prikuplja se putem spremnika odgovarajuće veličine i vrste na obračunskom mjestu korisnika i odvozi svaki drugi tjedan za općine Pokupsko i Kravarsko, a tri puta mjesečno s područja Općine Orle. Spremnici su čipirani kao i kod korisnika u Velikoj Gorici i svako pražnjenje spremnika se evidentira u sustavu i utječe na ukupan račun korisnika.

Biorazgradivi komunalni otpad korisnici usluge dužni su zbrinjavati u svojim domaćinstvima na način da isti kompostiraju u vlastitim kućanstvima putem kućnog kompostera.

Ambalažni otpad (plastika i metal), te otpadni papir i karton prikupljaju se putem odvojenih spremnika odgovarajuće vrste i veličine na obračunskom mjestu korisnika i odvoze najmanje jednom mjesečno.

Glomazni otpad prikuplja se putem reciklažnog dvorišta u Općini Orle te putem kontejnera davatelja javne usluge zapremine 30 m3 u općinama Kravarsko i Pokupsko, odnosno mobilnog reciklažnog dvorišta, postavljenog na javnoj površini u naselju jednom godišnje, ili odvozom s adrese obračunskog mjesta, na poziv korisnika, jednom godišnje bez dodatne naknade.

Sve navedene usluge uključene su u cijenu javne usluge. Zbrinjavanje većih količina otpada, odnosno odvoz izvan redovitog rasporeda, naplaćuje se posebno prema Cjeniku Davatelja javne usluge.

Raspored odvoza pojedine vrste otpada, kao i raspored dostupnosti mobilnog reciklažnog dvorišta Davatelj javne usluge VG Čistoća određuje i pravovremeno obavještava korisnike o istom.

U Općinama postoji mobilno reciklažno dvorište Kravarsko i mobilno reciklažno dvorište Pokupsko kojim upravlja VG Čistoća, a u općini Orle je fiksno izgrađeno reciklažno dvorište kojim od početka 2024. godine upravlja VG Čistoća d.o.o.

# ODRŽAVANJE ČISTOĆE

Poslovna jedinica Održavanje čistoće bavi sečišćenjem javnih prometnih i zelenih površina.

Čišćenje javnih površina odvija se kontinuirano tijekom cijele godine sukladno Ugovoru s Gradom Velika Gorica prema Programu čišćenja javnih (prometnih, zelenih i šljunčanih) površina na području Grada Velike Gorice. Čisti se ručno, prema pojedinim okruzima, od 1 do 5 puta tjedno te subotom, nedjeljom i blagdanom preko 540.000 m2 zelenih površina, preko 15.000 m2 šljunčanih površina i preko 66.000 m2 asfaltnih prometnih površina. Strojno se čisti preko 309.000 m2 prometnih površina. Pri obavljanju poslova koriste se tricikli, 2 kamiona LT kipera, velika čistilica za prometnice i mala čistilica za pješačke staze te najmodernija električna čistilica dizajnirana za rad bez emisija ispušnih plinova koja je na 100 % električni pogon, nudeći tiho i ekološki prihvatljivo rješenje za čišćenje ulica.

# OSTVARIVANJE CILJEVA GOSPODARENJA OTPADOM

Budući da je krajem 2023. godine prestao vrijediti Plan gospodarenja otpadom Grada Velike Gorice za razdoblje 2018.–2023. godine (Službeni glasnik Grada Velike Gorice 4/2018), u skladu s uputama Državne revizije Ministarstva financija RH, TD VG Čistoća d.o.o. donijelo je vlastiti Strateški plan razvoja trgovačkog društva VG Čistoća d.o.o. za razdoblje od 2024. do 2030. godine.

Sukladno Zakonu o gospodarenju otpadom (Narodne novine 84/2021) Grad više nije nadležan za donošenje plana gospodarenja otpadom za svoje područje, već je Zagrebačka županija dužna izraditi Plan gospodarenja otpadom Zagrebačke županije kojim će obuhvatiti sve jedinice lokalne samouprave na svome području, pa će Strateški plan razvoja TD VG Čistoća poslužiti kao jedna od podloga za izradu tog plana. Županijski plan mora biti usklađen s odredbama Plana gospodarenja otpadom Republike Hrvatske za razdoblje 2023.–2028. godine (Narodne novine 84/2023.), a koji je pak usklađen sa odredbama Zakona o gospodarenju otpadom i podzakonskih akata, kojima su u hrvatsku legislativu prenesene odgovarajuće europske direktive i odluke Europske komisije. Nažalost, do kraja 2024. godine, Plan gospodarenja otpadom Zagrebačke županije nije još donesen.

Pregled ciljeva gospodarenja otpadom koji se moraju postići na razini jedinice lokalne samouprave (redni broj cilja usklađen je s rednim brojem u PGO RH):

| **#** | **Rok** | **Opis cilja** | **Status ostvarenja 2024.[[1]](#footnote-1)** | **Pokazatelj** |
| --- | --- | --- | --- | --- |
| 1. | 2025. / 2030. / 2035. godina | Oporabiti recikliranjem i pripremom za ponovnu uporabu najmanje: 55 % mase komunalnog otpada do 2025. godine; 60 % mase komunalnog otpada do 2030. godine; 65 % mase komunalnog otpada do 2035. godine | Ostvareno  40 % | Nije  postignut |
|  |  | Svim dozvolama za gospodarenje otpadom u RH dopustiti, u jednoj kalendarskoj godini, odlaganje najviše 264.661 t mase biorazgradivog komunalnog otpada (35 % mase biorazgradivog otpada proizvedenog u 1997. godini) | Odloženo  približno  5.124 t | Nije  postignut |
|  | 2035. godina | Količina komunalnog otpada odloženog na odlagališta otpada treba iznositi najviše 10 % mase ukupno proizvedenog komunalnog otpada | Odloženo  60 % | Nije  postignut |
|  |  | Unaprijediti sustav za sakupljanje i oporabu biootpada kako bi se odvojeno sakupilo i recikliralo 36 % mase biootpada iz komunalnog otpada | Izdvojeno  12,8 %\* | Nije  postignut |
| 2. |  | Odvojeno sakupiti i oporabiti, materijalno ili energetski, najmanje 60 % ukupne mase otpadne ambalaže proizvedene na području RH | Nije moguće izračunati |  |
| 3. | 2025. / 2029. godina | Osigurati odvojeno sakupljanje radi recikliranja najmanje 77 % mase (2025.), odnosno 90 % (2029.) PET boca za piće stavljenih na tržište u toj godini | Nije moguće izračunati |  |
|  | 2026. godina | Postići mjerljivo kvantitativno smanjenje potrošnje plastičnih proizvoda za jednokratnu uporabu (čaše za napitke, uključujući njihove čepove i poklopce, spremnici za hranu, tj. posude kao što su kutije, s poklopcem ili bez njega, koji se upotrebljavaju za držanje hrane) do 2026. godine u usporedbi s 2022. godinom | Nije moguće izračunati |  |
| 4. |  | Oporabiti recikliranjem, pripremom za ponovnu uporabu i drugim postupcima materijalne oporabe, uključujući postupak nasipavanja, kod kojih se otpad koristi kao zamjena za druge materijale, najmanje 70 % mase neopasnog građevnog otpada, osim materijala iz prirode određenog KBO 17 05 04 – zemlja i kamenje koji nisu navedeni pod 17 05 03 |  |  |
| 5. |  | Na godišnjoj razini postići stopu ponovne uporabe i oporabe otpadnih vozila predanih na obradu od najmanje 95 % prosječne mase otpadnog vozila; stopu ponovne uporabe i recikliranja otpadnih vozila predanih na obradu od najmanje 85 % prosječne mase otpadnog vozila |  |  |
| 6. |  | Postići godišnju stopu odvojenog sakupljanja otpadnih baterija i akumulatora od najmanje 45 % od prosječne godišnje količine stavljene na tržište u protekle 3 godine |  |  |
| 7. |  | Postići godišnju stopu odvojenog sakupljanja otpadne električne i elektroničke opreme od najmanje 65 % prosječne mase električne i elektroničke opreme stavljene na tržište u prethodne 3 godine ili 85 % EE otpada proizvedenog na području RH |  |  |
| 8. |  | Osigurati odvojeno sakupljanje i obradu otpadnih ulja |  |  |
| 9. |  | Unaprijediti sustav gospodarenja svim ostalim posebnih kategorijama otpada koje nisu obuhvaćene ciljevima 1 do 8 |  |  |
| 10. |  | Unaprijediti sustav gospodarenja opasnim otpadom |  |  |
| 11. |  | Sanirati lokacije onečišćene otpadom |  |  |
| 12. |  | Unaprijediti informacijski sustav i praćenje gospodarenja otpadom |  |  |
| 13. |  | Unaprijediti nadzor nad gospodarenjem otpadom |  |  |
|  |  |  |  |  |

Prema trenutno dostupnim podatcima za razdoblje I. do IX. mjeseca 2024. godine koje je uspoređeno s istim razdobljem 2023. godine, na području Grada Velike Gorice koeficijent odvojenog sakupljanja otpada u 2024. godini iznosi 40 %, zahvaljujući značajno povećanom odvajanju otpadnog drva, otpadne plastične/metalne ambalaže, otpadnog papira, stakla i tekstila, metala i opasnog otpada. Registrirano smanjenje sakupljenih količina neopasnog otpada u reciklažnim dvorištima može se pripisati uvođenju sustava odvojenog sakupljanja otpada „na kućnom pragu“ za kategorije plastične/metalne ambalaže, otpadnog papira/kartona te biootpada kod svih korisnika na području Grada.

Posljednja analiza sastava i količine otpada na području Grada Velike Gorice, provedena u zimskom razdoblju početkom 2023. godine, pokazala je da je udio biorazgradivog otpada (biootpad, papir i drvo) u komunalnom otpadu Grada Velike Gorice još uvijek visokih 52,2 % (5.124 tona). Od ukupno nastalih 4.184,25 tona biootpada samo 12,8 % biootpada odvaja se iz komunalnog otpada, pa u tom pogledu postoji značajna mogućnost poboljšanja rezultata odvojenog sakupljanja otpada, za što će biti potreban znatniji napor i ulaganje u edukaciju korisnika te nabavu odgovarajuće opreme za odvojeno sakupljanje otpada ili dodatni angažman tvrtki specijaliziranih za sakupljanje pojedinih vrsta otpada (npr. tekstilni otpad). Također postoji sumnja da korisnici koji koriste kućni komposter kao rješenje za odvajanje biootpada, zapravo u stvarnosti ne koriste komposter, već većinu svog biootpada bacaju u miješani komunalni otpad, pa je potrebno uvesti i odgovarajuće mjere nadzora i dodatne edukacije korisnika, ili prijeći isključivo na sakupljanje biootpada putem smeđih posuda kod svih korisnika, a kompostiranje ostaviti kao dobrovoljnu mogućnost i nagraditi korisnike koji to stvarno rade.

U 2024. godini ispitivanje sastava i količine otpada na području Grada Velike Gorice nije se provodilo, pa nije moguće reći je li postignut ikakav napredak u pogledu odvojenog sakupljanja pojedinih komponenti komunalnog otpada.

U pogledu količine otpada koji je odložen na odlagalište vidljiv je vrlo značajan napredak. U prethodnom razdoblju (2021.–2022.) čak 89 % otpada se odlagalo na odlagalište, u usporedbi sa sadašnjih 60 %. Trend je u svakom slučaju vrlo pozitivan, no nije ni blizu postizanju zadanog cilja od samo 10 % otpada odloženog na odlagalište, koji pak treba dostići do 2035. godine.

Cilj smanjenja korištenja jednokratnih plastičnih proizvoda nije u izravnoj nadležnosti VG Čistoće, ali se na provedbi mjera za postizanje tog cilja mora raditi u sklopu provedbe gradskih politika, npr. prilikom gradskih manifestacija zabraniti korištenje jednokratne plastične galanterije, na sastancima u gradskoj upravi posluživati vodu iz vrča u staklenim čašama, a ne iz plastičnih boca, poticati građane na korištenje platnenih vrećica umjesto jednokratnih plastičnih ili papirnatih, itd.

VG Čistoća 2024. godine nabavila je stroj za prikupljanje povratne ambalaže od pića koji će se postaviti u novoizgrađeno RD Velika Gorica te će se na taj način uključiti u sustav prikupljanja PET ambalaže koji provodi Fond za zaštitu okoliša i energetsku učinkovitost, čime će doprinositi ostvarivanju ciljeva u točkama 2. i 3. Osim toga, nabavljena je oprema i osigurana su u Proračunu Grada Velike Gorice za 2025. godinu financijska sredstva za izgradnju objekta za sortiranje i prešanje ambalažnog otpada koji će se nalaziti u Reciklažnom dvorištu Mraclinska Dubrava. Rad sortirnice trebao bi značajno unaprijediti izdvajanje korisnih sirovina iz tokova komunalnog otpada i njihovu pripremu za recikliranje i ponovnu uporabu.

U svrhu postizanja cilja opisanog točkom 4., Grad Velika Gorica planirao je izgraditi i opremiti reciklažno dvorište za sakupljanje građevnog otpada i otpada od rušenja, a zemljište za tu namjenu i građevinska dozvola osigurani su uz Odlagalište neopasnog otpada Mraclinska Dubrava. U narednom razdoblju, u skladu sa strateškim razvojnim planom društva, potrebno je uložiti dodatne napore radi osiguravanja potrebnih financijskih sredstava za izgradnju tog objekta, a društvo je u 2023. godini već nabavilo potrebne strojeve – drobilicu i sito koji se, osim za obradu glomaznog otpada, mogu koristiti i za drobljenje građevnog otpada i otpada od rušenja koji bi se prikupio na lokaciji RD za građevni otpad te bi se obrađen mogao koristiti za izgradnju cesta ili druge komunalne infrastrukture.

Ciljevi pod točkama 5. i 6. u nadležnosti su države, koja je uspješno organizirala sustav prikupljanja i obrade otpadnih vozila i otpadnih baterija i akumulatora, pa su ciljevi u ovoj domeni čak i premašeni. Otpadne baterije i akumulatori uspješno se sakupljaju putem specijalnih posuda u zgradama u vlasništvu Grada, u većim trgovinama, kao i putem reciklažnih dvorišta. Što se tiče cilja 7. koji na razini države još nije postignut, električna i elektronička oprema također se na području Grada uspješno sakuplja putem reciklažnih dvorišta, a sustav bi se mogao dodatno poboljšati provedbom organiziranih akcija sakupljanja malih električnih i elektroničkih uređaja od građana putem posebne kutije, kao što se to radi npr. u Sloveniji. Tijekom akcija odvoza glomaznog otpada, sakupljena električna i elektronička oprema odvaja se i predaje ovlaštenim sakupljačima u reciklažnom dvorištu.

Otpadna ulja (točka 8.) odvojeno se sakupljaju putem reciklažnih dvorišta, a u planu je i uvođenje sustava sakupljanja otpadnog jestivog ulja „sa kućnog praga“ za stambene zgrade, koje su u jednoj anketi izrazile želju da se to provede, budući da jestiva ulja i masti bačene u kanalizaciju predstavljaju prijetnju ispravnom djelovanju interne kućne kanalizacije. Sakupljanje ove vrste otpada za početak će se prepustiti ovlaštenom vanjskom partneru koji se bavi tom djelatnošću, a u budućnosti bi taj sustav mogla preuzeti VG Čistoća.

Točke 8. i 9. obuhvaćene su, između ostaloga, i projektom izgradnje novog reciklažnog dvorišta u Velikoj Gorici koje će unaprijediti sustav gospodarenja svim vrstama otpada koje se sakupljaju putem reciklažnog dvorišta, a za opasni otpad na tom RD izgrađena je posebna građevina. Bolja kontrola ulaza u novo reciklažno dvorište omogućit će preciznije evidentiranje količina i vrsta otpada koje će korisnici donositi, pa onda i nagrađivanje korisnika koji se budu isticali redovitim korištenjem usluga reciklažnog dvorišta.

VG Čistoća redovito, na narudžbu Grada Velike Gorice i Hrvatskih voda, provodi čišćenje lokacija onečišćenih otpadom na području Grada, što se financira naplatom usluga od vlasnika zemljišta. Potrebno je unaprijediti odvajanje otpada po vrstama nakon što se on ukloni sa lokacije čišćenja, jer se taj otpad do sada uglavnom odlagao na odlagalištu.

U planu je unaprjeđenje informacijskog sustava za praćenje gospodarenja otpadom na razini VG Čistoće i korisnika sustava gospodarenja otpadom, a kontinuirano se, u suradnji s Gradom Velikom Goricom, radi na unaprjeđenju nadzora nad gospodarenjem otpadom, npr. uvođenjem nadzornih kamera na kritičnim lokacijama na kojima je učestalo ilegalno odlaganje otpada.

# FINANCIJSKI PLAN

## Plan prihoda

Na temelju planirane strukture i opsega usluga, važećih cijena i planiranih novih cijena usluga , procijenjen je ukupni prihod trgovačkog društva VG Čistoća d.o.o. za 2025. godinu.

Ukupno planirani prihod TD VG Čistoća za poslovnu 2025. godinu iznosi 6.976.800,00 EUR (struktura prihoda daje se u tablicama 1 i 2).

Najznačajniji dio ukupnih prihoda odnosi se na prihode od prodaje i pružanja usluga.

Prihodi od pružanja usluga planirani su za 2025. godinu na slijedeći način:

* prema postojećim količinama i važećim cijenama javne usluge za domaćinstva i pravne subjekte
* prema planiranim novim cijenama javne usluge za domaćinstva i pravne subjekte u zadnjem kvartalu 2025. godine
* prihodi s naslova sakupljenih količina otpada od ugovorenih korisnika koji ćemo zbrinuti na Odlagalište
* povećanjem prihoda s naslova zbrinjavanja azbesta
* ugovorenih prihoda od Grada Velike Gorice s naslova čišćenja javnih površina i prihoda za čišćenje divljih deponija.

Za usporedbu dajemo pregled procijenjenih prihoda za 2024. i planiranih prihoda za 2025. godinu.

**Tablica 1. Prihodi od prodaje i pružanja usluga**

|  |  |  |  |  |
| --- | --- | --- | --- | --- |
| **Opis prihoda** | **PLAN ZA 2024.** | **PROCJENA 2024.** | | **PLAN ZA 2025.** |
|  | **EUR** | **EUR** | **EUR** | |
| Prihodi od pružanja usluga |  |  |  | |
| Domaćinstva VG | 2.364.000,00 | 2.404.000,00 | 2.710.000,00 | |
| Pravni subjekti VG | 730.000,00 | 759.200,00 | 890.000,00 | |
| Ugovoreni korisnici | 1.060.000,00 | 1.240.870,00 | 1.240.000,00 | |
| Općine Pokupsko, Kravarsko i Orle | 240.000,00 | 240.800,00 | 266.000,00 | |
| Grad Velika Gorica (ČJP) | 800.000,00 | 956.000,00 | 1.000.000,00 | |
| Grad Velika Gorica („divlje“ deponije) | 120.000,00 | 40.000,00 | 120.000,00 | |
| **UKUPNO** | **5.314.000,00** | **5.640.870,00** | **6.226.000,00** | |
|  |  |  |  | |

Iz pregleda je vidljivo da smo u odnosu na procijenjenu 2024. godinu planirali povećanje prihoda od prodaje i pružanja usluga za 10 % iz razloga povećanja cijene javne usluge do kojeg će doći u zadnjem kvartalu 2025. godine.

**Tablica 2. Struktura planiranih prihoda trgovačkog društva VG Čistoća d.o.o. za 2025. godinu**

|  |  |  |  |  |  |
| --- | --- | --- | --- | --- | --- |
| **Opis prihoda** | **PLAN 2024. (EUR)** | **Ostvarenje**  **1.–9. 2024. (EUR)** | **Očekivano**  **2024. – procjena (EUR)** | **PLAN 2025. (EUR)** | **Indeks** |
| 1 | 2 | 3 | 4 | 5 | 5:4 |
|  |  |  |  |  |  |
| **1. Poslovni prihodi** | **6.027.800,00** | **4.672.467,87** | **6.369.670,00** | **6.946.800,00** | **109** |
| Prihodi od prodaje i pružanja usluga | 5.314.000,00 | 4.117.091,43 | 5.640.870,00 | 6.226.000,00 | 110 |
| Prihod od subvencija Grada (za Mraclin i Buševec, korisnike socijalne skrbi) | 93.000,00 | 71.477,68 | 95.300,00 | 112.000,00 | 117 |
| Prihod od subvencija, dotacija Grada za nabavu posuda za sakupljanje otpada i Vlade RH za električnu energiju | 41.000,00 | 64.999,92 | 67.000,00 | 30.000,00 | 45 |
| Prihod u visini amortizacije imovine financirane iz proračuna i drugih izvora | 405.000,00 | 292.360,47 | 389.500,00 | 389.000,00 | 100 |
| Prihod od naplaćenih otpisanih potraživanja | 120.000,00 | 82.907,85 | 125.000,00 | 125.000,00 | 100 |
| Prihodi od ukidanja rezerviranja | 39.800,00 | 0,00 | 0,00 | 39.800,00 | 0 |
| Ostali prihodi | 15.000,00 | 43.630,52 | 52.000,00 | 25.000,00 | 48 |
| **2. Financijski prihodi** | **33.000,00** | **21.499,90** | **30.000,00** | **30.000,00** | **100** |
| **3. Udio u dobiti od povezanih**  **društava** | **0,00** | **0,00** | **0,00** | **0,00** | **0** |
|  |  |  |  |  |  |
| **UKUPNO PRIHODI** | **6.060.800,00** | **4.693.967,77** | **6.399.670,00** | **6.976.800,00** | **109** |

**Poslovni prihodi** čine najveći dio planiranih ukupnih prihoda, a isti se ostvaruju pružanjem usluga sakupljanja i odvoza komunalnog otpada od korisnika na području Grada Velike Gorice i Općina Kravarsko, Pokupsko i Orle, prodajom reciklabilnog otpada, zbrinjavanjem azbesta i ostalog mehaničkog otpada te dijelom iz ostalih poslovnih prihoda.

Kako je vidljivo iz tablice 1. Planirani prihod od prodaje i pružanja usluga u iznosu od 6.226.000,00 EUR obuhvaća:

* + prihod fakturiran fizičkim i pravnim osobama za minimalnu javnu uslugu skupljanja, odvoza i odlaganja komunalnog otpada i pražnjenja spremnika na području Grada Velike Gorice
  + fakturirani prihod pravnim subjektima u ugovornom odnosu ili temeljem narudžbi
  + prihod s naslova količina otpada od ugovorenih korisnika koji ćemo zbrinuti na Odlagalište
  + prihod s naslova zbrinjavanja azbesta
  + prodaja iskoristivog otpada
  + fakturirani prihod od korisnika na području općina Pokupsko, Kravarsko i Orle
  + prihod od Grada Velika Gorica za uslugu čišćenja javnih prometnih i zelenih površina temeljem Ugovora sa Gradom Velika Gorica i uslugu čišćenja divljih deponija

Prihodi od subvencija odnose se na primljena sredstva iz Proračuna Grada Velike Gorice za subvenciju javne usluge korisnicima Mraclin i Buševec i korisnicima socijalne skrbi te financiranje nabave komunalnih posuda i kompostera iz prijašnjih godina, te subvenciju Vlade RH za električnu energiju.

Prihodi se priznaju kod isporuke/izvršenja usluge korisnicima.

Planirani prihod u visini amortizacije u iznosu od 389.000,00 EUR iskazuje se u visini obračunate

amortizacije za dugotrajnu imovinu financiranu iz sredstava proračuna Grada Velika Gorica i drugih vanjskih izvora.

Sukladno računovodstvenim propisima odnosno MRS-19 i HSFI-u 16 moguće je rezervirati sredstva za obnovu prirodnih bogatstava u svrhu zaštite okoliša što je VG Čistoća primijenila u 2019. godini.

Iskazana su rezerviranja za obveze sanacije Odlagališta neopasnog otpada Mraclinska Dubrava koje se odnosi na procijenjene troškove zbrinjavanja procjednih voda iz tijela Odlagališta radi zaštite okoliša u iznosu 39.800,00 EUR. Obveza rezerviranja je sadašnja obveza troškova sanacije koje su rezultat prošlih događanja i za čije se podmirenje očekuje odljev resursa., te je za 2025. godinu iskazano ukidanje rezerviranja.

Ostali prihodi (prihod od *casa sconta* i rabata, javnobilježničke naknade i ostalo), planiraju se u iznosu 25.000,00 EUR.

Prihodi od naplaćenih otpisanih potraživanja i vrijednosno usklađenje planiraju se u iznosu od 125.000,00 EUR sukladno tendenciji naplate iz 2024. godine.

**Financijski prihodi** u iznosu 30.000,00 EUR obuhvaćaju prihode po osnovi redovitih i zateznih kamata.

## Plan rashoda

Rashodi poslovanja planiraju se prema očekivanim potrebama za potrošni i ostali materijal, energente (obzirom na česte korekcije cijena na više), usluge održavanja vozila, strojeva i opreme, vanjske usluge (posebice usluge na zbrinjavanju pojedinih vrsta reciklabilnog otpada), plaće i naknade radnika (usklađenje sa zakonskim propisima) i nematerijalne troškove, sukladno postojećim cijenama (korigiranim za rast cijena na malo), kako bi se osiguralo nesmetano i kvalitetno obavljanje poslovnih aktivnosti društva.

**Tablica 3. Struktura planiranih rashoda trgovačkog društva VG Čistoća d.o.o. za 2025. godinu**

| **Struktura** | **PLAN 2024. (EUR)** | **Ostvarenje**  **1.–9. 2024. (EUR)** | **očekivano**  **2024. – procjena (EUR)** | **PLAN 2025. (EUR)** | **Indeks** |
| --- | --- | --- | --- | --- | --- |
| 1 | 2 | 3 | 4 | 5 | 5:4 |
|  |  |  |  |  |  |
| **Poslovni rashodi** | **6.029.000,00** | **4.497.594,22** | **6.101.500,00** | **6.910.000,00** | **113** |
| **1. Materijalni troškovi** |  |  |  |  |  |
| 1.1. osnovni materijal  (i komunalne posude) | 210.000,00 | 158.848,59 | 212.000,00 | 220.000,00 | 104 |
| 1.2. uredski materijal | 18.000,00 | 16.053,18 | 21.000,00 | 22.000,00 | 104 |
| 1.3. električna energija | 35.000,00 | 17.941,38 | 24.000,00 | 25.000,00 | 104 |
| 1.4. gorivo i mazivo | 300.000,00 | 201.688,43 | 270.000,00 | 320.000,00 | 118 |
| 1.5. sitni inventar, auto gume, HTZ | 45.000,00 | 30.203,57 | 40.000,00 | 45.000,00 | 112 |
| **2. Usluge** |  |  |  |  |  |
| 2.1. poštarina | 48.000,00 | 26.037,10 | 37.000,00 | 37.000,00 | 100 |
| 2.2. telefon i internet | 20.000,00 | 13.133,76 | 17.500,00 | 18.000,00 | 103 |
| 2.3. tekuće održavanje | 210.000,00 | 199.001,02 | 270.000,00 | 270.000,00 | 100 |
| 2.4. najam prostora i opreme | 191.000,00 | 154.106,87 | 200.000,00 | 278.000,00 | 139 |
| 2.5. režijski troškovi (voda, grijanje, održavanje, čuvanje) | 36.000,00 | 31.661,89 | 42.000,00 | 42.000,00 | 100 |
| 2.6. naknada za platni promet i usluge banaka | 35.000,00 | 24.650,39 | 38.000,00 | 38.000,00 | 100 |
| 2.7. premije osiguranja | 30.000,00 | 22.066,55 | 30.000,00 | 30.000,00 | 100 |
| 2.8. registracije, tehn.pregledi | 18.000,00 | 10.224,44 | 15.000,00 | 18.000,00 | 120 |
| 2.9. vanjske (ostale) usluge | 550.000,00 | 469.258,81 | 630.000,00 | 690.000,00 | 109 |
| **3. Ostali materijalni i nematerijalni troškovi** |  |  |  |  |  |
| 3.1. naknade za prijevoz zaposlenih | 155.000,00 | 92.981,53 | 112.000,00 | 74.400,00 | 66 |
| 3.2. prigodne nagrade i pomoći zaposlenima | 326.000,00 | 206.163,77 | 345.000,00 | 360.000,00 | 104 |
| 3.3. ostali nematerijalni troškovi | 52.000,00 | 40.118,06 | 53.000,00 | 53.000,00 | 100 |
|  |  |  |  |  |  |
| **4. Amortizacija** | **840.000,00** | **572.582,42** | **770.000,00** | **799.600,00** | **104** |
| **5. Plaće radnika** | **2.760.000,00** | **2.119.072,67** | **2.830.000,00** | **3.430.000,00** | **121** |
| **6. vrijednosno usklađenje potraž.**  **od kupaca** | **150.000,00** | **79.799,79** | **130.000,00** | **130.000,00** | **100** |
| **7. Ostali poslovni rashodi** | **0,00** | **12.000,00** | **15.000,00** | **10.000,00** | **67** |
| **Financijski rashodi** | **19.000,00** | **18.014,67** | **21.000,00** | **20.000,00** | **95** |
|  |  |  |  |  |  |
| **UKUPNO RASHODI** | **6.048.000,00** | **4.515.608,89** | **6.122.500,00** | **6.930.000,00** | **113** |

Ukupni planirani rashodi za 2025. godinu iznose 6.930.000,00 EUR i za 13 % su veći od procijenjenih rashoda za 2024.

U plan rashoda nije uključena jedinična naknada za odlaganje jedne tone otpada postupkom D1, D5 i D2 koji su propisani dodatkom I. zakona o gospodarenju otpadom, a čiji su iznosi definirani Člankom 2. Uredbe o jediničnoj naknadi za odlaganje otpada (NN 137/2024). Za 2025. godinu navedena naknada iznosi 30.00 EUR po toni odloženog otpada i povećava se za 5 EUR godišnje odnosno do 50 EUR u 2029. godini. Navedeno nije u strukturi rashoda jer se plaćanje temeljem zakona provodi u 2026. godini te je potrebno planirati sredstva u narednom planu.

Iz prikazane strukture planiranih rashoda uočava se da se najveći udio u ukupnim planiranim rashodima odnosi na trošak plaća i ostalih naknada zaposlenih sa 56 %, trošak goriva i maziva sa 5 %, troškovi amortizacije sudjeluju sa 12 %, trošak materijala i održavanja 8 %, a ostali troškovi čine 19 % rashoda.

**Pojašnjenja pojedinih pozicija strukture planiranih rashoda:**

**Materijalne troškove** poslovanja čine troškovi nabave potrošnog i uredskog materijala, komunalnih posuda, materijala za tekuće održavanje i šljunčanog materijala, troškovi energenata (gorivo i struja) te troškovi sitnog inventara i HTZ opreme. Planirani su sukladno važećim i očekivanim cijenama.

**Usluge** čine usluge poštarine, telefonije, usluge tekućeg održavanja vozila i opreme, troškovi najma prostora upravne zgrade, najam opreme i vozila, režijski troškovi, bankarske usluge, usluge osiguranja i ostale vanjske usluge (zdravstvene usluge, revizijske, usluge javnog bilježnika, savjetodavne usluge, proizvodne usluge (zbrinjavanje različitih vrsta reciklabilnog otpada), održavanje softvera, usluge promidžbe i reklame, i ostale usluge. Planirane su u nešto većem iznosu u odnosu na 2024.g. iz razloga stalnog povećanja cijene usluge zbrinjavanja reciklabilnih sirovina.

**Ostali materijalni i nematerijalni troškovi** obuhvaćaju troškove prijevoza radnika, prigodne godišnje nagrade radnicima, pomoći i otpremnine, naknade članovima Nadzornog odbora, reprezentaciju, članarine HGK, doprinose za šume, stručnu literaturu i usavršavanje.

**Amortizacija** se planira do visine porezno priznatih stopa sukladno računovodstvenim politikama društva i planu nabave za 2025. godinu.

**Trošak plaća i naknada radnika** planira se u skladu s izmjenama zakonskih propisa, Pravilnikom o radu i Kolektivnim ugovorom za radnike zaposlene u TD VG Čistoća d.o.o.

Konkretno od 1.1.2025. godine Vlada RH je donijela Uredbu kojom se povećava bruto minimalna plaća u RH za 130 EUR u odnosu na 2024. godinu. Povećanje bruto plaće dovodi do povećanih troškova poreza i doprinosa koji se obračunavaju na temelju bruto plaće . Viši bruto iznos znači veće izdatke za zdravstveno i mirovinsko osiguranje, što dodatno opterećuje financijsku stabilnost poduzeća.

**Vrijednosno usklađivanje potraživanja od kupaca** kao dio poslovnih rashoda odnosi se na ispravak vrijednosti sumnjivih i spornih potraživanja a provodi se sukladno računovodstvenoj politici društva i posebnim propisima za potraživanja starija od 60 dana i za tužena potraživanja.

Planiraju se u iznosu od 130.000,00 EUR.

**Financijski rashodi** u iznosu 20.000,00 EUR planiraju se s naslova kamata na korištenje dozvoljenog prekoračenja pokrića po transakcijskom računu i kamata po dugoročnom kreditu za kupljena komunalna vozila iz prethodnih godina.

## Planirani poslovni rezultat

**Tablica 4. Planirani poslovni rezultat za 2025. godinu trgovačkog društva VG Čistoća d.o.o.**

|  |  |  |  |  |  |
| --- | --- | --- | --- | --- | --- |
|  | **Opis** | **Plan 2024. (EUR)** | **Ostvarenje**  **1.–9. 2024. (EUR)** | **Očekivano**  **2024. – procjena (EUR)** | **Plan 2025. (EUR)** |
|  |  |  |  |  |  |
| I | UKUPNI PRIHODI | 6.060.800,00 | 4.693.967,77 | 6.399.670,00 | 6.976.800,00 |
| II | UKUPNI RASHODI | 6.048.000,00 | 4.515.608,89 | 6.122.500,00 | 6.930.000,00 |
| **III** | **DOBIT (bruto)** | **12.800,00** | **178.358,88** | **277.170,00** | **46.800,00** |
|  |  |  |  |  |  |

U zadnjem kvartalu 2025. godine očekuje se povećanje prihoda s naslova promjene cjenika javne usluge što rezultira ovakvom procijenjenom dobiti za 2025.

# SUBVENCIJE KOMUNALNIH USLUGA

Temeljem članka 25. Odluke o načinu pružanja javne usluge sakupljanja komunalnog otpada na području Grada Velike Gorice, u 2025. godini iz Proračuna Grada Velike Gorice i dalje se planira subvencija cijene javne usluge za korisnike socijalne skrbi koji, sukladno važećim propisima o socijalnoj skrbi, ostvaruju pravo na naknadu za troškove stanovanja i za korisnike koje odrede nadležni gradski upravni odjeli. Sukladno istoj Odluci, u 2025. godini i dalje se planira subvencija cijene javne usluge za korisnike naselja Mraclin, Buševec i Lazi Turopoljski.

Sukladno tome, Planom za 2025. godinu Društvo planira ostvariti prihode s tog naslova u visini od 112.000,00 EUR.

# INVESTICIJSKE AKTIVNOSTI DRUŠTVA

U posljednjih nekoliko godina znatna sredstva su uložena u poboljšanje opreme i strojeva za funkcioniranje sustava gospodarenja otpadom na području Grada Velike Gorice. No u cilju daljnje modernizacije sustava, zadovoljavanja potreba korisnika, poboljšanja standarda komunalne usluge potrebno je daljnje ulaganje u novu opremu.

Financijska sredstva potrebna za razvojne aktivnosti VG Čistoće osiguravati će se u 2025. godini iz vlastitih sredstava od naplate komunalnih usluga od korisnika.

Planom investicijskih aktivnosti društva za 2025. godinu obuhvaćena su ulaganja u nabavu opreme za nesmetano obavljanje djelatnosti.

**Tablica 5.**

|  |  |  |
| --- | --- | --- |
| **Vrsta opreme** | **Iznos u EUR**  **(bez PDV-a)** | **Izvori financiranja** |
| Komunalna oprema  (Komunalno vozilo za prikupljanje otpada 2 kom.  Grajfer 2 kom. i čistilica) | 1.600.000,00 | Vlastita sredstva –  operativni leasing |
| Kamion kiper, rabljeni | 26.500,00 | Vlastita sredstva |
| Rabljeni radni strojevi  (kombinirani viljuškar-utovarivač teleskopski za RD Mraclin i mini utovarivač / bager za potrebe rada sortirnice) | 100.000,00 | Vlastita sredstva |
| Kamere za kamione | 26.500,00 | Vlastita sredstva |
| Posude za odvojeno prikupljanje otpada | 135.000,00 | Vlastita sredstva |
| Informatička oprema | 30.000,00 | Vlastita sredstva |
| **Usluge** |  |  |
| Izrada tehničke dokumentacije za izgradnju pogona za obradu biootpada | 26.000,00 | Vlastita sredstva |
| **Oprema i usluge UKUPNO:** | **1.944.000,00** |  |
|  |  |  |

Ukidanjem posebne naknade za kapitalna ulaganja Grad Velika Gorica više ne plaća VG Čistoći održavanje sustava gospodarenja otpadom kroz kapitalne pomoći, već Grad Velika Gorica provodi svu nabavu i ulaganja u infrastrukturu gospodarenja otpadom i financira sve direktno iz svojih tekućih izvora odnosno Proračuna Grada.

Tako su za 2025. godinu planirani radovi na građevinama za gospodarenje otpadom:

nastavak radova na proširenju Odlagališta i stvaranju dodatnih kapaciteta za odlaganje otpada

gradnja prostora za sortirnicu u RD Mraclin

nabava stroja kompaktora za Odlagalište

nabava komunalne opreme za novo reciklažno dvorište (djelomično sufinancirano iz Nacionalnog plana oporavka i otpornosti)

# STRUKTURA I BROJ ZAPOSLENIH

U trgovačkom društvu VG Čistoća d.o.o. na dan 31. 10. 2024. godine zaposleno je ukupno 169 radnika i to:

* Djelatnost sakupljanja i odvoza komunalnog otpada – 63 radnika
* Djelatnost odlaganja otpada – 17 radnika
* Djelatnost odvojenog prikupljanja otpada – 20 radnika
* Djelatnost održavanja čistoće – 21 radnik
* Uprava/zajedničke službe – 48 radnika

U 2025. godini predviđeno je umirovljenje 3 radnika.

Nemamo planirana zapošljavanja novih radnika za slijedeću godinu.

Dodatna zapošljavanja su moguća jedino u slučaju nenadanih otkaza o radu zaposlenika VG Čistoće.

Zbog potreba redovitih i obveznih usavršavanja i osposobljavanja radnika koja su propisana pozitivnim propisima te u cilju kontinuirane izobrazbe trenutno zaposlenih radnika, a sve kako bi se ostvarilo kvalitetnije i svrhovitije obavljanje, kako osnovnih djelatnosti, tako i cjelokupnog poslovanja, t. d. VG Čistoća d.o.o. planira za školovanje i izobrazbu radnika u 2025. godini ukupne troškove u iznosu 7.000,00 EUR.

Detaljna specifikacija školovanja i izobrazbe radnika u 2025. godini prikazana je u tablici.

**Tablica 6. Plan izobrazbe i školovanja radnika za 2025. godinu**

|  |  |  |
| --- | --- | --- |
| **br.** | **Opis plan troškova** | **Iznos / EUR** |
| 1. | Osposobljavanje/izobrazba/stručna osposobljavanja radnika iz područja sigurnosti, javne nabave, zaštite na radu | 1.500,00 |
| 2. | Tečajevi stranih jezika | 300,00 |
| 3. | Školovanje radnika | 5.200,00 |
|  | **Ukupno planirano:** | **7.000,00** |
|  |  |  |

# POLITIKA UPRAVLJANJA ZAŠTITOM OKOLIŠA I ZAŠTITOM NA RADU

VG Čistoća će i u 2025. godini politiku upravljanja zaštitom okoliša ostvarivati na sljedeći način:

* poštivanjem svih zakonskih propisa, aspekata okoliša, te identificiranih opasnosti i rizika i drugih normi vezanih za poslovanje poduzeća, te ih nastojati provesti na ekološki i sigurnosno prihvatljiv način;
* redovitim osposobljavanjem svojih djelatnika u poznavanju zakonskih propisa i sredstava za rad, u svrhu podizanja ekološke svijesti, kvalitete i sigurnosti na radu;
* investiranjem u održavanje i nabavku učinkovitih novih sredstava i opreme potrebnih za obavljanje usluga odvoza i zbrinjavanja otpada, te osiguranja sustava zaštite okoliša, zaštite zdravlja i sigurnosti na radu;
* ispunjenjem očekivanja i zahtjeva korisnika svojih usluga, te ostalih zainteresiranih strana na razini ekološke i sigurnosne prihvatljivosti.

Zaštita na radu je sustav mjera kojima se osobe na radu i druge osobe štite od štetnog utjecaja rada. Svrha zaštite na radu je sprječavanje ozljeda na radu, profesionalnih bolesti, drugih bolesti u svezi s radom te sustavno unapređivanje sigurnosti i zaštite zdravlja radnika i osoba na radu. Kao i u dosadašnjem poslovanju, Društvo će zaštiti na radu i u 2025. godini pridavati posebnu pažnju kroz:

* sustavno praćenje i kontrolu svih radnih procesa
* kontrolu mjesta rada i sredstava rada u upotrebi
* osposobljavanje radnika za rad na siguran način
* sustavno i plansko provođenje kontrolnih zdravstvenih pregleda svih zaposlenih radnika
* periodičko atestiranje uređaja i strojeva u uporabi za koje to propisi nalažu.


# ZAKLJUČAK

Djelatnosti trgovačkog društva VG Čistoća d.o.o. Velika Gorica obavljat će se redovno i u 2025. godini, kao što očekujemo i daljnji napredak u pružanju svih naših usluga kako u tehničkom i stručnom, tako i u kvalitativnom smislu.

I u narednoj godini Društvo će kontinuirano nastaviti ulagati u opremu i komunalna vozila radi povećanja kvalitete obavljanja poslova.

Kod izrade Plana poslovanja za 2025. godinu vodilo se računa o zahtjevima i očekivanjima korisnika naših usluga, ciljevima Društva i potrebama vlasnika Grada Velike Gorice, zahtjevima Sindikata i radnika, poboljšanju razine kvalitete naših usluga uz uvažavanje zakonske regulative i osiguranje optimalne financijske stabilnosti.

S ciljem omogućavanja stabilnog, sigurnog, redovitog i kvalitetnog pružanja usluga prema korisnicima Društvo je dužno svoje poslovanje ustrojiti na ekonomski održiv način kako bi se osigurala likvidnost radi ostvarivanja navedenih ciljeva.

Velika Gorica, 12. prosinca 2024.

Ur. broj:

**Predsjednik uprave**

**Ivan Rak, mag. market. i prod.**

****

1. Procijenjeno na temelju podataka za I –X. mjesec 2024. godine, na razini Grada Velike Gorice / VG Čistoće.

   \*odnosi se isključivo na odvojeno prikupljeni biootpad, bez uračunavanja rezultata kućnog kompostiranja [↑](#footnote-ref-1)